Dviračio šou

Dviračio žinios – Lietuvos politinio satyrinio humoro laida, rodoma nuo 1993 m. lapkričio 26 d. Kūrėjas – Haroldas Mackevičius. Laidos režisierius – Augustinas Gricius.

Istorija

1993 m. laida buvo transliuota per LTV, 1994–1995 m. – per LitPoliinter TV, 1995–1997 m. – per LNK. Šį laikotarpį laida rodyta vieną kartą per dvi savaites, vėliau – vieną kartą per savaitę penktadieniais. Iš pradžių laidą kūrė A. Valinsko firma, o laidoje vaidino Arūnas Valinskas, Gintaras Ruplėnas ir V. Šerėnas. 1996 m. prie laidos kūrybinės grupės prisidėjo Haroldas Mackevičius, taip pat laidoje ėmė vaidinti Darius Balčiūnas.
1997–2000 m. laida rodyta per BTV, ji imta rodyti nuo pirmadienio iki ketvirtadienio, o 1998 m. vasarą ji rodyta kiekvieną šeštadienį, 1999 m. pradėta kurti „Dviračio šou panorama“, kurioje vieną kartą per savaitę buvo rodomi rinktiniai „Dviračio šou“ epizodai. 2000–2013 m. laida vėl transliuota per LNK (2002–2003 m. vadinta „Dviračio televizija“). 2013 m. vėl buvo perkelta į BTV. 2014–2017 m. laida rodyta Info TV.
2002 m. lapkritį į Lietuvos Respublikos prezidento rinkimus balotiravusis V. Šerėnui, laida suskilo į nuo pirmadienio iki ketvirtadienio rodomą „Dviračio televiziją“ (2003 m. vėl persivadinusią į „Dviračio Šou“, kurios kūrybinį branduolį sudarė V. Šerėnas, H. Mackevičius ir G. Ruplėnas, sukūrę bendrovę „Gradientas“) ir „Dviračio žynias“ (kurtas A. Valinsko), rodomas penktadieniais.
2017 m. laida persikėlė į LRT televiziją ir persivadino į „Dviračio žinias“, rodytas vieną kartą per savaitę ketvirtadieniais, o 2018 m. laida imta rodyti nuo pirmadienio iki ketvirtadienio ir sekmadieniais („Savaitė su „Dviračio žiniomis“).

Laidos formatas

Pradžioje tik įsikūrus televizijoje, laida neturėjo aiškaus „formato“: kartais tai būdavo tiesiog gyvenimiškos parodijos, įvairūs juokeliai, pokštai. Su politika laidą labiausiai turbūt tuomet siejo laidos rubrikėlė „Dviračio Žynios“, kurią vedė V. Šerėnas vilkėdamas raudoną švarką, kuris net tapo laidos etalonu. Tačiau vėliau, ypač laidai persikėlus į Baltijos televiziją, laida įgavo savo esminius bruožus, kurie atsispindi iki šiol tiek atsinaujinusioje „Dviračio Šou“, tiek ir Dviračio žyniose. Laida iš gyvenimiško humoro laidos tapo politinės satyros šou.
Laida prasideda vedant vedėjams, kurie pristato tam tikras rubrikas, pasako tam tikrų komentarų ta tema, apie kurią po to būna rodomas reportažas. Maždaug iki 2000 m. laida neapsieidavo be laidos personažo „Žurnalisto“ (G. Ruplėnas), kuris užduodavo kitiems laidos herojams įvairių klausimų, pastabų taip kurdamas žinių įspūdį. Tačiau vėliau G. Ruplėnas savo paties iniciatyva sustabdė šio personažo gyvavimą ir visiškai pasitraukė į laidos prodiusavimą, todėl dabar laidos reportažai atrodo labiau kaip mini – spektakliai, kuomet žiūrovas mato šaržuojamų politikų dialogus ar monologus, veikiant tam tikroje aplinkoje (kabinete, gryname lauke).

Populiarumas

Laida buvo ypač populiari apie 1995–1996 metus, taip pat nuo 2000 metų sugrįžus į LNK laidos populiarumas sparčiai išaugo ir laida net apie metus buvo tapusi žiūrimiausia. Laidos populiarumas labai priklauso nuo Lietuvos politinių įvykių ir skandalų (pvz.: R. Pakso skandalo metu laida susigrąžino prarastus reitingus).